കൊവിഡ് പ്രതിസന്ധിയില് മത്സ്യക്കൃഷിയ്ക്ക് പ്രിയമേറുന്നു വൈക്കം : കൊവിഡ് വ്യാപനത്തെ തുടര്ന്ന് തൊഴില് മേഖലയിലുണ്ടായ സ്തംഭനത്തെ തുടര്ന്ന് പ്രതിസന്ധിയിലായ കുടുംബങ്ങള് വരുമാനത്തിനും വിഷമയമില്ലാത്ത മത്സ്യത്തിനുമായി മത്സ്യ കൃഷിയിലേയ്ക്കു തിരിയുന്നു. വൈക്കം നഗരസഭ പ്രദേശത്തും ഉദയനാപുരം, മറവന്തുരുത്ത്, ചെമ്ബ്, വെള്ളൂര്, തലയോലപറമ്ബ്, വെച്ചൂര് , തലയാഴം, ടി വി പുരം പഞ്ചായത്തുകളിലുമായി നിരവധി കുടുംബങ്ങളാണ് മത്സ്യ കൃഷിയില് വ്യാപൃതരാകുന്നത്. സംസ്ഥാന സര്ക്കാര് മത്സ്യ സമൃദ്ധിക്കായി നടപ്പാക്കുന്ന ജനകീയ മത്സ്യ കൃഷി, സുഭിക്ഷ കേരളം പദ്ധതികള് പ്രകാരം സ്വാഭാവിക കുളങ്ങള്ക്കു പുറമെ പടുതാകുളങ്ങളിലും ബയോഫ്ലോക്ക് കൃഷി രീതി അവലംബിച്ചുമാണ് കൃഷി നടത്തുന്നത്. വൈക്കം നഗരസഭ പരിധിയില് മാത്രം സ്വാഭാവിക രീതിയിലുള്ള110 ചെറുകുളങ്ങളിലും, 12 വലിയ കുളങ്ങളിലും മത്സ്യം വളര്ത്തുന്നുണ്ട്. പുതിയതായി 10 കര്ഷകര് കൂടി ഉടന് ഭാഗമാകും. സ്വാഭാവിക കുളങ്ങളില് കരിമീന്, കട്ല, രോഹു, ഗ്രാസകാര്പ്പ്, ആസാം വാള , നൈല്തിലോപ്പിയ തുടങ്ങിവയാണ് വളര്ത്തുന്നത്. വൈക്കം നഗരസഭ പരിധിയില് ഉദയനാപുരത്ത് കെ.ഷഡാനനന് നായര് , കൊപ്പറമ്ബില് ഓമന ,കണിയാം തോടിനു സമീപം അജിത്ത് വലിയ തറ, സുമ കോക്കാട്ട്, വൈക്കം തെക്കേനട നെല്ലേക്കാട്ട് രാജീവ്, പെരുമശേരിയില് വെട്ടിക്കാപള്ളി ജോണ് കുരുവിള, കവരപ്പാടിനടയില് തന്തപള്ളിയില് ലീന, കിളിയാട്ടു നട ആഞ്ഞിലക്കാട്ട് തോമസുകുട്ടി തുടങ്ങിയവരും നേട്ടം കൊയ്തു. നൂതന മത്സ്യ കൃഷിരീതിയായ ബയോഫ്ലോക്കിലേക്കും നിരവധി കുടുംബങ്ങളാണ് കടന്നുവരുന്നത്. വൈക്കം പുളിഞ്ചുവട്ടില് അശ്വതിയില് ജയകുമാര് , കിഴക്കേനടയില് ഡി.ജയകുമാര് , അയ്യാരപള്ളി ജെ. തോമസ്, പെരുമശ്ശേരി നികര്ത്തില് ലൗജന്, മൂശാറയില് ജയചന്ദ്രന് , സണ്ണി കടപ്പുറം തുടങ്ങിയവര് വലിയ മുന്നേറ്റമാണ് നടത്തുന്നത്. അധിക വരുമാനം മത്സ്യ കൃഷിയിലൂടെ നിര്ദ്ധന കുടുംബങ്ങള്ക്ക് അധിക വരുമാനം ലഭിക്കുന്നുണ്ട്. വീട്ടമ്മമാരാണ് പല കുടുംബങ്ങളിലും മേല്നോട്ടം വഹിക്കുന്നത്. ഫാമുകളില് നേരിട്ടെത്തി ആവശ്യക്കാര് മത്സ്യം വാങ്ങുന്നതിനാല് കര്ഷകരും സന്തുഷ്ടരാണ്.